CELEX: 32021D0674
Language: bg
Date: 2021-04-21 00:00:00
Title: Решение за изпълнение (ЕС) 2021/674 на Комисията от 21 април 2021 година относно искането за регистрация на европейската гражданска инициатива, озаглавена „Програма за обмен на държавни служители (CSEP)“ (нотифицирано под номер C(2021)2784) (само текстът на английски език е автентичен)

26.4.2021   
               
               
                  BG
               
               
                  Официален вестник на Европейския съюз
               
               
                  L 141/25
               
            
         РЕШЕНИЕ ЗА ИЗПЪЛНЕНИЕ (ЕС) 2021/674 НА КОМИСИЯТА
         от 21 април 2021 година
         относно искането за регистрация на европейската гражданска инициатива, озаглавена „Програма за обмен на държавни служители (CSEP)“
         
            
               (нотифицирано под номер C(2021)2784)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2019/788 на Европейския парламент и на Съвета от 17 април 2019 г. относно европейската гражданска инициатива (1), и по-специално член 6, параграфи 2 и 3 от него,
         като има предвид, че:
         
                     (1)
                  
                  
                     На 27 февруари 2021 г. на Комисията беше представено искане за регистрация на предложена европейска гражданска инициатива, озаглавена „Програма за обмен на държавни служители (CSEP)“.
                  
               
                     (2)
                  
                  
                     Целите на инициатива са формулирани по следния начин: „В качеството си на европейски студенти и бъдещи държавни служители считаме, че обменът не следва да спира след приключване на образованието. Ето защо предлагаме създаването на програма за обмен на държавни служители (CSEP) – програма за обмен и обучение на държавните служители на държавите – членки на Европейския съюз. Целта на този „Еразъм за публичната служба“ ще бъде да предложи на държавните служители от държавите – членки на ЕС, професионален опит в сходна служба в друга държава членка за срок от 2 до 12 месеца. По време на обмена държавните служители могат да продължат да получават заплатата от своята държава по произход, като получават обезщетение от ЕС, ако тази заплата е по-ниска от заплатата, получавана в приемащата държава за равностойна длъжност. CSEP ще укрепи свободата на движение на работници в ЕС, ще насърчи обмена на най-добри практики между публичните служби и ще подобри връзките между държавите членки. Освен това CSEP ще помогне на държавните служители да преодолеят многобройните предизвикателства, с които се сблъскват в работните си отношения с европейските си колеги. CSEP ще постави началото на нов дух на единство, от гражданите и за гражданите, благодарение на държавните служители от европейските държави.“
                  
               
                     (3)
                  
                  
                     Допълнителни подробности относно предмета, целите и контекста на предложената гражданска инициатива са изложени в приложение. По-специално в него се посочват очакваните предимства на програмата, а именно ползите от европейския опит, развиването на допълнителни умения и обмена на най-добри практики, както и укрепването на ЕС и неговите държави членки. В приложението се посочва, че програмата следва да обхваща много категории държавни служители, като учители, служители в областта на общественото здравеопазване и служители с наказателни, съдебни и административни функции. В него също така се разглеждат възнагражденията на служителите, участващи в обмена, и финансовото участие на Съюза.
                  
               
                     (4)
                  
                  
                     С инициативата се предлага създаването на програма за обмен под формата на законодателна рамка, позволяваща на държавите членки доброволно да определят длъжности в своята администрация, които да бъдат предоставяни на държавни служители от други държави членки за целите на обмена, като същевременно се зачитат принципът на субсидиарност и съответните компетенции на ЕС и на държавите членки, както и възможността за ограничаване на достъпа до някои длъжности с цел поддържане на обществения ред и гарантиране на сигурността на важна национална публична информация.
                  
               
                     (5)
                  
                  
                     Доколкото програмата има за цел да развие обмена на информация и най-добри практики между държавните служители, Комисията има правомощието да я предложи като насърчителна мярка, предназначена да поощри сътрудничеството между държавите членки и да подкрепи техните действия в областта на заетостта въз основа на член 149 от Договора.
                  
               
                     (6)
                  
                  
                     Освен това програмата би могла да бъде предложена и въз основа на член 165, параграф 4 и член 166, параграф 4 от Договора, доколкото тя има за цел да насърчи мобилността на преподавателите и инструкторите и да развие образованието и професионалното обучение.
                  
               
                     (7)
                  
                  
                     И накрая, програмата може да бъде предложена въз основа на член 197, параграф 2 от Договора, доколкото тя ще има за цел да подобри административния капацитет на държавите членки за прилагане на правото на Съюза.
                  
               
                     (8)
                  
                  
                     Поради тези причини нито една от частите на инициативата не попада явно извън обхвата на правомощията на Комисията да представи предложение за правен акт на Съюза за целите на прилагането на Договорите.
                  
               
                     (9)
                  
                  
                     Групата на организаторите е предоставила подходящи доказателства, че отговаря на изискванията, установени в член 5, параграфи 1 и 2 от Регламент (ЕС) 2019/788, и е определила лицата за контакт в съответствие с член 5, параграф 3, първа алинея от този регламент.
                  
               
                     (10)
                  
                  
                     Инициативата не представлява явна злоупотреба с право, не е явно несериозна или злонамерена, нито е в явно противоречие с ценностите на Съюза, установени в член 2 от Договора за Европейския съюз, и правата, залегнали в Хартата на основните права на Европейския съюз.
                  
               
                     (11)
                  
                  
                     Поради това инициативата, озаглавена „Програма за обмен на държавни служители (CSEP)“, следва да бъде регистрирана,
                  
               ПРИЕ НАСТОЯЩОТО РЕШЕНИЕ:
         
            Член 1
            Европейската гражданска инициатива, озаглавена „Програма за обмен на държавни служители (CSEP)“, се регистрира.
         
         
            Член 2
            Адресат на настоящото решение е групата на организаторите на европейската гражданска инициатива, озаглавена „Програма за обмен на държавни служители (CSEP)“, представлявана от г-н Johan GONCALVES и г-н Adam MAZOYER в качеството им на лица за контакт.
         
         
            Съставено в Брюксел на 21 април 2021 година.
            
               
                  За Комисията
               
               Věra JOUROVÁ
               
                  Заместник-председател
               
            
         
         
            (1)  ОВ L 130, 17.5.2019 г., стр. 55.